《苦热行简问陶良伯》
明代·何景明

六月二十火云发，京师毒热胜吴下。清晨衣冠不敢出，对食欲餐汗满把。

闭门袒跣真发狂，隐几寤寐何由假。风云昨日忽入城，疾雷破墙雨破瓦。

此地楼台更郁蒸，西山殿阁室潇洒。姑苏才人玉堂客，邻近不得同杯斝。

因君欲访姑苏台，台下清江千尺泻。上有万竿脩竹林，干云蔽日森炎夏。

君不见九衢亭午日如赭，鸟飞投林兽奔野，红尘骑马何为者。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。